આમ ને આમ દિવસે દિવસે હરિશંકરની મુંઝવણ વધતી ગઈ. પોતે જ રચેલી રહસ્ય જાળમાં પોતેજ ગુંચવાઈ ગયો. આ તરફ અમ્માની પત્રલાલસા પણ વધતી ગઈ. પહેલા તો પત્ર મળ્યો એ જ એને સ્વર્ગ મળ્યા જેવું હતું. હવે એને એ જ સ્વર્ગ માણવાની ઈચ્છા થતી હતી. સ્વાભાવિક માનવ લાગણીથી અમ્મા શી રીતે પર હોઈ શકે? હવે તેને અબ્બાસ ક્યાં રહેતો હશે? શું કરતો હશે? ક્યારે આવશે? વગેરે જાણવાની ઈચ્છા પ્રબળ વેગથી થતી હતી. અને એ સ્વાભાવિક પણ હતી.